62016TJ0008_RES
Kohtuasi T‑8/16
Toshiba Samsung Storage Technology Corp.jaToshiba Samsung Storage Technology Korea Corp.
versus
Euroopa Komisjon
Üldkohtu (viies koda) 12. juuli 2019. aasta otsus
Konkurents – Keelatud kokkulepped – Optiliste kettaseadmete turg – ELTL artikli 101 ja EMP lepingu artikli 53 rikkumise tuvastamise otsus – Salajased kokkulepped seoses kahe arvutitootja korraldatud hangetega – Oluliste menetlusnormide ja kaitseõiguste rikkumine – Komisjoni pädevus – Rikkumise geograafiline ulatus – Üks ja vältav rikkumine – Hea halduse põhimõte – 2006. aasta suunised trahvide arvutamise meetodi kohta
Keelatud kokkulepped – Ühe rikkumise koostisosadeks olevad kokkulepped ja kooskõlastatud tegevus – Mõiste – Kriteeriumid – Niisuguste tegevuste kogum, mida viivad läbi erinevad isikud sama konkurentsivastase majandusliku eesmärgi saavutamiseks
(ELTL artikli 101 lõige 1)
(vt punktid 56–58)
Institutsioonide aktid – Põhjendamine – Kohustus – Ulatus – Konkurentsieeskirju kohaldav otsus – Komisjoni otsus, milles tuvastatakse rikkumine ja määratakse trahv
(ELTL artikli 101 lõige 1 ja artikli 296 teine lõik)
(vt punkt 81)
Konkurents – Haldusmenetlus – Vastuväiteteatis – Esialgne laad – Vajalik sisu – Kaitseõiguste tagamine
(Nõukogu määrus nr 1/2003, artikli 27 lõige 1)
(vt punktid 157–160)
Keelatud kokkulepped – Keeld – Rikkumised – Ühe rikkumise koostisosadeks olevad kokkulepped ja kooskõlastatud tegevus – Vastutuse omistamine ettevõtjale kogu rikkumise eest – Tingimused – Rikkuv tegevus ja toimingud, mis kuuluvad tervikplaani – Hindamine – Kriteeriumid – Kõikide osalejate ühine eesmärk – Nõue, et etteheidetavad tegevused oleksid üksteist täiendavad – Puudumine
(ELTL artikli 101 lõige 1)
(vt punktid 205 ja 230)
Kokkuvõte
12. juuli 2019. aasta kohtuotsuses Toshiba Samsung Storage Technology ja Toshiba Samsung Storage Technology Korea vs. komisjon (T‑8/16) jättis Üldkohus rahuldamata Toshiba Samsung Storage Technology Corp-i ja tema tütarettevõtja Toshiba Samsung Storage Technology Korea Corp-i (edaspidi „hagejad“) nõude esimese võimalusena tühistada komisjoni 21. oktoobri 2015. aasta otsus C(2015) 7135 final (
1
) ja teise võimalusena vähendada trahvisummat, mis neile selle otsusega määrati konkurentsieeskirjade rikkumise eest optiliste kettaseadmete (edaspidi „OKS“) tootmise ja tarnimise sektoris.
Kaebuse põhjal algatatud haldusuurimise tulemusena sedastas komisjon, et 13 äriühingut olid osalenud keelatud kokkuleppes OKSide turul. Vaidlustatud otsuses tuvastas komisjon, et keelatud kokkuleppe osalised olid koordineerinud oma konkurentsialast tegevust seoses osalemisega arvutitootjate Dell ja Hewlett Packard korraldatud hankemenetlustes vähemalt 23. juunist 2004 kuni 25. novembrini 2008. Komisjoni sõnul olid rikkumisega seotud ettevõtjad üritanud paralleelsete kahepoolsete kontaktide võrgustiku abil saavutada seda, et OKSide hinnad püsiksid kõrgemal tasemel võrreldes sellega, mis tasemel need oleksid olnud ilma kahepoolsete kontaktideta. Niisiis määras komisjon hagejatele ELTL artikli 101 ja EMP lepingu artikli 53 rikkumise eest trahvi 41304000 eurot.
Hagejad esitasid oma hagi põhjenduseks mitu väidet, mis käsitlesid eelkõige oluliste vorminõuete rikkumist, kaitseõiguste rikkumist, faktivigu ja õigusnormi rikkumist rikkumise geograafilise ulatuse kindlaksmääramisel ning ühe ja vältava rikkumise tuvastamisel.
Ühe ja vältava rikkumise kohta märkis Üldkohus, et sellega peetakse silmas niisuguste tegevuste kogumit, mida viivad läbi erinevad isikud sama konkurentsivastase majandusliku eesmärgi saavutamiseks. Niisiis ilmneb ühe ja vältava rikkumise mõistest endast, et see rikkumine eeldab „tegevuste või rikkumiste kogumit“. Hagejad ei saanud niisiis väita, et komisjon on lisanud vaidlustatud otsusesse täiendava õigusliku kvalifikatsiooni, kui ta märkis ühe ja vältava rikkumise osas, et see koosnes mitmest „eraldiseisvast rikkumisest“, kuna just need erinevad konkurentsivastased tegevused moodustavad selle ühe rikkumise.
Üldkohus leidis pealegi, et asjaolu, et keelatud kokkuleppe teatud tunnused aja jooksul muutusid, eelkõige uute osaliste kaasamine, nende arvu vähenemine või keelatud kokkuleppe laienemine, et hõlmata ka äriühingut Hewlett Packard, ei saa takistada komisjonil kvalifitseerida seda keelatud kokkulepet üheks ja vältavaks rikkumiseks, kuna selle keelatud kokkuleppe eesmärk ei muutunud.
(
1
)	Komisjoni 21. oktoobri 2015. aasta otsus C(2015) 7135 final ELTL artiklis 101 ja EMP lepingu artiklis 53 sätestatud menetluse kohta (juhtum AT.39639 – optilised kettaseadmed).